Vysoká pri Morave

Vysoká pri Morave je obec na Slovensku v okrese Malacky. V obci je rímskokatolícky kostol sv. Ondreja z roku 1669 a kaplnky sv. Rocha a Vendelína z 19. storočia a sv. Jána Nepomuckého tiež z 19. storočia.
Obec je dobre známou a charakteristickou pre svoju špecifickú polohu priamo na brehu rieky Moravy, ktorej stredom prebieha štátna hranica so susedným Rakúskom. Obec je zároveň križovatkou viacerých cyklotrás, najnavštevovanejšia smerujúca popri rieke Morava až do Devína, k sútoku Moravy a Dunaja. V obci Vysoká pri Morave žije 2 211 obyvateľov. Obec má bohatú tradíciu a ľudový folklór typický pre túto časť regiónu Dolné Záhorie.
Poloha.
Obec leží v regióne Záhorie na ľavom brehu rieky Morava, ktorá tvorí hranicu s Rakúskom. Nachádza sa v Chránená krajinná oblasť Záhorie. Susednými obcami sú Záhorská Ves (na severe), Láb (severovýchod), Zohor (východ), Stupava (juhovýchod), Marchegg (juh) a Weiden an der March (západ).
Dejiny.
V historických záznamoch sa uvádza, že obec bola pravekým sídliskom a pohrebiskom. Nachádzajú sa tu slovanské žiarové hroby zo 6. – 7. storočia, ako i z veľkomoravského obdobia. Obec sa prvýkrát písomne zmieňuje v listine z roku 1271 pod názvom Znoyssa. V stredoveku bola poddanskou obcou pajštúnskeho, resp. stupavského panstva. V 16. storočí sa tu usadili chorvátsk byi kolonisti. Rieka Morava v jej blízkosti bola zdrojom obživy a príjmu z vyberania mýta za prevoz cez rieku. Už v roku 1697 tu založili cech rybárov. Okrem rybolovu a poľnohospodárstva sa obyvatelia venovali včelárstvu a výrobe úžitkových predmetov z tŕstia.
Nemecký názov obce bol Hochstetten, ďalší nemecký názov používaný v 19. storočí – Hochstädten – poukazuje na to, že obec mala v tomto období ráz mestečka. Nachádzala sa tu pálenica, rafinéria liehu a neskôr aj parný mlyn. Napriek tomu časť obyvateľov odchádzala na sezónne poľnohospodárske práce do Dolného Rakúska. Od roku 1953 sa v katastrálnom území obce ťaží zemný plyn.
Doprava.
Cez Vysokú pri Morave vedie cesta III. triedy 1106 medzi Stupavou a Záhorskou Vsou a lokálna cesta do Zohoru. Cez obec prechádza tiež Železničná trať Zohor – Záhorská Ves, na ktorej však bola prevádzka v roku 2019 pozastavená.
V roku 2022 bol asi 5 km južne od obce otvorený pre peších a cyklistov most cez rieku Morava s názvom VysoMarch. Most, ktorý vedie do susednej obce Marchegg, je napojený na cyklotrasy vedúce v pohraničí.
Pamiatky.
Významnou kultúrno-historickou pamiatkou je rímskokatolícky, pôvodne barokový kostol sv. Ondreja apoštola. Po roku 1660 ho prestavali a v roku 1892 rozšírili. Ďalšími pamiatkami sú Kaplnka sv. Rocha a Vendelína a Kaplnka sv. Jána Nepomuckého, obe z 19. storočia.
Príroda.
Do katastra obce patria významné prírodné rezervácie Dolný les a Horný les vyhlásené na ochranu vzácnych biotopov lužného lesa a rezervácia Rozporec s vlhkým dubovo-jaseňovým lesom prechádzajúcim do pieskov s typickou pieskomilnou vegetáciou. V blízkosti obce sa nachádzajú aj rozsiahle vodné plochy vzniknuté po vyťažení štrku.
Turizmus.
Obec je križovatkou viacerých cykloturistických trás. Vedie cez ňu medzinárodná cyklistická trasa EuroVelo 13, začínajú/končia tu Malokarpatská cyklomagistrála č. 003 (červená) alebo cyklotrasa Vysoká pri Morave – Svätý Jur – Vajnory – Ivanka pri Dunaji – Hamuliakovo č. 2002 (modrá). Mostom VysoMarch je možné napojiť sa na rakúske cyklotrasy Kamp-Thaya-March Radroute (Kamp – Dyje – Morava) alebo Grenzlandradweg (Pohraničnú cyklotrasu), prípadne turistickú trasu NÖ Landesrundwanderweg.